  Виталий Пронин 23-тӥ феврале Ижысь Тодосчиослэн юртазы сӥлы каризы зэмос удмурт воргоронэз но удмурт нылкышноез. Тӧр шорын пукизы Россиысь МЧС-лэн Удмурт Республикая Валтӥсь управлениеныз кивалтӥсь Пётр Фомин но Пичи Пурга ёросысь Гожня школаысь библиотекарь Зинаида Елизарова.Арлы быдэ 23-тӥ феврале но 8-тӥ Март азьын Тодосчиослэн юртысьтызы учёнойёслэн кенешсы, 11 мурт, зэмос удмурт воргоронэз но нылкышноез быръе. Таяз учыре тӧр шорын пукизы Россиысь МЧС-лэн Удмурт Республикая Валтӥсь управлениеныз кивалтӥсь Пётр Фомин но Пичи Пурга ёросысь Гожня школаысь библиотекарь Зинаида Елизарова. Ужрад 23-тӥ феврале ортчиз бере, нырысь ик данъязы воргоронэз. Пётр Фомин генерал-майорен тодматыса, учкисьёслы кино возьматӥзы. Отӥяз вань мылкыд карисьёс юан сётыны быгатӥзы. Тодмо луиз, Пётр Матвеевич ужаз но адӟем карымон, семьяяз но котьма карыны вуэ, спортэн но эшъяське, сямыз лякыт, котьку юрттӥськыны дась. Та нуналэ Пётр Фомин сярысь шуныт кылъёссэс веразы солэн эшъёсыз. Отӥяз вераськон выжиз Зинаида Елизарова вылэ. Гуртысь библиотекарь тэк пуконэз уг тоды, нылпиосын ужа, кылэм-адӟемзэ кылбур чуръёслы пӧрмытэ. Валентина Емельянова Туспуктӥз автор  